CELEX: C2006/178/66
Language: el
Date: 2006-07-29 00:00:00
Title: Υπόθεση T-151/06: Προσφυγή της  9ης Ιουνίου 2006  — Aluminium Silicon Mill Products κατά Επιτροπής

29.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 178/36
            
         Προσφυγή της 9ης Ιουνίου 2006 — Aluminium Silicon Mill Products κατά Επιτροπής
   (Υπόθεση T-151/06)
   (2006/C 178/66)
   Γλώσσα διαδικασίας: η αγγλική
   Διάδικοι
   
      Προσφεύγουσα: Aluminium Silicon Mill Products GmbH (Zug, Ελβετία) (εκπρόσωποι: L. Ruessmann, A. Willems, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να κηρύξει την προσφυγή παραδεκτή·
            
         
               —
            
            
               να κηρύξει ανίσχυρη την προσβαλλόμενη απόφαση καθόσον η Επιτροπή δεν αντιμετώπισε τις πωλήσεις μέσω της Aluminium Silicon Mill Products κατά τρόπο σύμφωνο με τα κριτήρια της αρχικής έρευνας αντιντάμπινγκ σχετικά με το πυρίτιο καταγωγής Ρωσίας και να διατάξει την Ευρωπαϊκή Επιτροπή να υπολογίσει αναλόγως εκ νέου το περιθώριο ντάμπινγκ (και, κατά συνέπεια, το ποσό που πρέπει να επιστραφεί)·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Ο κανονισμός (ΕΚ) 2229/2003 του Συμβουλίου (1) επέβαλε δασμό αντιντάμπινγκ στις εισαγωγές πυριτίου στην Κοινότητα από δύο Ρώσους παραγωγούς/ εξαγωγείς που συνδέονται επιχειρηματικά με την προσφεύγουσα: πρόκειται για τις εταιρίες Sual-Kremny-Urals LLC και ZAO Kremny. Θεωρώντας ότι το περιθώριο ντάμπινγκ που ελήφθη ως βάση για την καταβολή των δασμών αντιντάμπινγκ έχει εξαλειφθεί, η προσφεύγουσα υπέβαλε τρεις αιτήσεις επιστροφής των δασμών [που είχαν καταβληθεί] όσον αφορά μεταγενέστερες εισαγωγές.
   Με την προσβαλλόμενη απόφαση οι αιτήσεις έγιναν εν μέρει δεκτές. Η προσφεύγουσα ζητεί την ακύρωση της αποφάσεως καθόσον αυτή συνιστά προσαρμογή άνευ αιτιολογίας, με αποτέλεσμα το υπολογιζόμενο περιθώριο ντάμπινγκ να υπερβαίνει το όριο de minimis [το όριο υπό το οποίο δύναται να χαρακτηρισθεί ως ήσσονος σημασίας], και καθόσον δεν επιτρέπει στις εθνικές τελωνειακές αρχές να χορηγήσουν την αιτηθείσα πλήρη επιστροφή των δασμών αντιντάμπινγκ που κατέβαλε η προσφεύγουσα επί των εισαγωγών πυριτίου καταγωγής Ρωσίας.
   Προς στήριξη της προσφυγής της, η προσφεύγουσα επικαλείται, καταρχάς, πρόδηλη πλάνη εκτιμήσεως και παραβίαση του κανονισμού 384/96 του Συμβουλίου (2) (ο βασικός κανονισμός) και ειδικότερα παράβαση του άρθρου 11, παράγραφος 9, καθώς και παραβίαση της αρχής της ασφάλειας δικαίου. Κατά την προσφεύγουσα, η Επιτροπή υπέπεσε σε πλάνη κρίνοντας ότι υφίστατο μεταβολή των συνθηκών η οποία επέβαλλε παρέκκλιση από την μεθοδολογία που είχε υιοθετηθεί κατά την αρχική έρευνα όσον αφορά τις πωλήσεις μέσω της προσφεύγουσας.
   Δεύτερον, η προσφεύγουσα επικαλείται πρόδηλη πλάνη εκτιμήσεως και παράβαση του άρθρου 253 ΕΚ όσον αφορά την εκτίμηση περί υπάρξεως μίας και μοναδικής οικονομικής οντότητας μεταξύ της προσφεύγουσας και των ρωσικών εργοστασίων, καθώς και όσον αφορά την προσαρμογή για προμήθεια αντιπροσώπου.
   Τρίτον, η προσφεύγουσα επικαλείται παραβίαση του βασικού κανονισμού όσον αφορά την έκπτωση προμήθειας αντιπροσώπου και ειδικότερα παράβαση του άρθρου 2, παράγραφος 10, στοιχείο θ', του βασικού κανονισμού όπως τροποποιήθηκε τελευταία με τον κανονισμό 2238/2000 (3). Κατά την προσφεύγουσα, το άρθρο 2, παράγραφος 10, στοιχείο θ', όπως τροποποιήθηκε με τον κανονισμό 1972/2002 (4), δεν είναι εφαρμοστέο καθόσον η προκείμενη διαδικασία επιστροφής συνιστά συνέχιση της αρχικής. Επικουρικώς, η προσφεύγουσα ισχυρίζεται ότι η Επιτροπή παρέβη το άρθρο 2, παράγραφος 10, στοιχείο θ', του βασικού κανονισμού, όπως τροποποιήθηκε με τον κανονισμό 1972/2002.
   
      (1)  Κανονισμός (ΕΚ) 2229/2003 του Συμβουλίου, της 22ας Δεκεμβρίου 2003, για την επιβολή οριστικού δασμού αντιντάμπινγκ και την οριστική είσπραξη των προσωρινών δασμών αντιντάμπινγκ που επιβάλλονται στις εισαγωγές πυριτίου καταγωγής Ρωσίας (ΕΕ 2003, L 339, σ. 3)
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1)
   
      (3)  Κανονισμός (ΕΚ) αριθ. 2238/2000 του Συμβουλίου, της 9ης Οκτωβρίου 2000, περί τροποποιήσεως του κανονισμού (ΕΚ) 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 2000, L 257, σ. 2)
   
      (4)  Κανονισμός (ΕΚ) 1972/2002 του Συμβουλίου, της 5ης Νοεμβρίου 2002, για την τροποποίηση του κανονισμού (ΕΚ) 384/96 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 2002, L 305, σ. 1)